Diari Oficial de la Generalitat Valenciana


Sumari del DOGV 2481, del 31-03-1995 (1995/834290)

RESOLUCIÓ d'1 de març de 1995, del rector de la Universitat de València (Estudi General), mitjançant la qual s'ordena publicar l'Acord de Junta de Govern (AJGUV) 1995/20, de 21 de febrer de 1995, pel qual s'aprova la Normativa Reguladora de l'Accés a la Universitat per a Majors de 25 anys.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2481

Data del DOGV
:   31-03-1995

Secció del DOGV
:   ALTRES DISPOSICIONS

Número del document
:   1995/834290


Data del document
:   01-03-1995

Organisme emissor
:   Conselleria de Educació i Ciència

Tipus de document
:   Resolució

Anàlisi jurídica

RESOLUCIó d'1 de març de 1995, del rector de la Universitat de València (Estudi General), mitjançant la qual s'ordena publicar l'Acord de Junta de Govern (AJGUV) 1995/20, de 21 de febrer de 1995, pel qual s'aprova la Normativa Reguladora de l'Accés a la Universitat per a Majors de 25 anys.   
Aprovada per la Junta de Govern de la Universitat de València (Estudi General), la Normativa Reguladora de l'Accés a la Universitat de València per a Majors de 25 anys, en sessió celebrada el 21 de febrer de 1995.  
Aquest rectorat ha resolt publicar-la en el Diari Oficial de la Generalitat Valenciana, conforme figura en l'annex.  
València, 1 de març de 1995.- El rector.  
Normativa Reguladora de l'Accés a la Universitat de València per a Majors de 25 anys  
L'article 36.3 de la Llei General d'Educació i Finançament de la Reforma Educativa disposa: «tindran també accés a l'educació universitària, en qualsevol de les seues formes, els majors de 25 anys que, no havent cursat els estudis de batxillerat, superen les proves que reglamentàriament s'establesquen a aquest efecte a proposta de les universitats»; l'Ordre del Ministeri d'Eduació i Ciència, de 26 de març de 1971, (BOE de 2 de juny), regula amb detall aquesta possibilitat determinant els requisits, els procediments i el tipus de proves que superar per a l'ingrés a la universitat dels aspirants inclosos en aquest col·lectiu.  
No obstant això, la Llei Orgànica d'Ordenació General del Sistema Educatiu, de 3 d'octubre de 1990 (BOE nº 238, de 4 d'octubre), en la disposició final núm. 4, deroga l'ordre ministerial esmentada, i en l'article 53.5 disposa: «els majors de 25 anys podran ingressar directament a la Universitat sense necessitat de cap titulació mitjançant la superació d'una prova específica».  
Atesos els preceptes legals i les disposicions reglamentàries esmentats es pot concloure que la regulació de la LOGSE no impedeix que els ciutadans nacionals o estrangers que no tinguen la titulació necessària puguen accedir a la universitat mitjançant aquesta via excepcional, tenint en compte, a més, que en l'actualitat ens trobem davant un buit legal quant al desenvolupament de la prova a superar per aquest col·lectiu per ingressar en la universitat.  
Aquesta normativa té per objecte suplir, per una part, aquest buit legal referent als requisits, als tipus de prova a superar i els efectes de la superació en la Universitat de València; per una altra, assimilar els nivells d'exigència o requisits en les proves i en el procediment d'ingrés ací regulats amb la resta de procediments i quotes previstes en el Reial Decret 1005/91, de 14 de juny, que regula els procediments per a l'ingrés en els centres universitaris.  
Article primer  
Aquesta normativa té per objecte regular els requisits, els procediments i els tipus de proves a superar per a l'ingrés en la Universitat de València a través dels procediments previstos en el Reial Decret 1005/91, de 14 de juny, per part d'aquells ciutadans espanyols o estrangers que no posseesquen la titulació necessària per a l'accés. La convocatòria es farà pública, anualment, pel rector de la universitat amb indicació expressa, en tot cas, de les àrees, i centres/titulacions objecte d'aquella.  
Article segon  
El judici sobre la maduresa i la capacitat dels candidats per a realitzar estudis universitaris per la via d'accés per a majors de 25 anys sense titulació acadèmica exigida, tindrà lloc mitjançant la superació de les proves específiques:  
- Prova general de la universitat.  
- Prova específica d'àrea.  
- Prova específica de centre/titulació.  
Article tercer  
Per a la realització d'aquestes proves els aspirants hauran de formalitzar la seua matrícula dins el termini que es determine a tal efecte, a la secretaria del centre d'aquesta universitat a què corresponga la titulació que desitge cursar. Una vegada tancat el termini de matrícula, cada centre haurà de remetre al Servei d'Estudiants, en el termini de cinc dies, la llista alfabètica dels noms de tots els matriculats, a efectes de confeccionar la llista definitiva d'aspirants i amb la indicació de la titulació que es desitja cursar.  
Article quart  
Una vegada rebudes les llistes de matrícula pel Servei d'Estudiants i Assumptes Generals, es confeccionaran les llistes definitives que seran remeses als tribunals previstos en l'article sisè.  
Contingut de les proves  
Article cinqué. Prova general d'universitat.  
La primera prova, que tindrà caràcter eliminatori per a aquells aspirants que no superen la nota mínima determinada pel tribunal avaluador, tindrà com a objectiu apreciar la maduresa i la formació general de l'aspirant i avaluar les destreses acadèmiques bàsiques. Consistirà a fer una prova de raonament general basat en un qüestionari de preguntes de caràcter objectiu, construïdes en fomat d'elecció múltiple.  
Article sisè  
1. La prova general de la universitat serà elaborada, proposada i avaluada per un únic tribunal de la Universitat de València, compost per un representant de cada centre propi de la universitat nomenat pel Rector a proposta del degà o director corresponent, d'entre els professors funcionaris de qualsevol dels cossos previstos en l'article 33.1 de la Llei de Reforma Universitària.  
2. El rector designarà lliurement d'entre els membres del tribunal, un president i un secretari que amb la màxima diligència hauran d'assegurar, entre altres coses, l'elaboració, l'edició o la impressió de la prova general, i per a això comptaran amb el suport administratiu necessari.  
3. L'examen es realitzarà al lloc, a l'hora i el dia que determine el tribunal, el qual haurà de convocar-lo almenys amb set dies naturals d'antelació.  
4. Una vegada realitzada la prova, es publicaran els resultats i s'elaboraran les actes corresponents. El president i el secretari hauran de notificar els resultats, amb indicació expressa dels aprovats, als tribunals previstos en l'article 10.  
Article setè. Prova específica d'àrea i titulació.  
1. La prova específica d'àrea i l'específica de titulació es realitzaran en un únic acte, degudament convocat pel tribunal d'àrea corresponent, de tal forma que caldrà realitzar dues proves distintes, la primera d'elles tindrà com a finalitat ponderar i avaluar les habilitats, les capacitats i les aptituds del candidat, amb objecte de determinar si reuneix les condicions intel·lectuals mínimes que es requereixen per a poder superar amb èxit els estudis universitaris en l'àrea que prèviament hagen elegit.  
2. Els continguts i l'estructura d'aquesta prova específica d'àrea s'establirà al voltant de les següents opcions o àrees de coneixement:  
a) àrea de Ciències Bàsiques i Tècniques: està integrada per les següents matèries:  
- Matemàtiques.  
- Química.  
- Física.  
b) àrea de Ciències de la Salut: està integrada per les següents matèries:  
- Estadística.  
- Química.  
- Biologia.  
c) àrea de Ciències Socials: està integrada per les següents matèries:  
- Matemàtiques.  
- Història general.  
- Filosofia.  
d) àrea d'Humanitats: està integrada per les següents matèries:  
- Llengua i literatura espanyola i valenciana.  
- Història general.  
- Filosofia.  
e) àrea d'Educació i Formació del Professorat: està integrada per les següents matèries:  
- Matemàtiques  
- Història general  
- Filosofia  
- Llengua i literatura espanyola i valenciana  
Article vuitè  
La prova específica de titulació, que es realitzarà a continuació de la de l'àrea i en el mateix acte, tindrà per objecte ponderar i avaluar l'aptitud del candidat per tal de determinar si reuneix les condicions intel·lectuals mínimes que es requereixen per a superar amb èxit els estudis universitaris en la titulació elegida per l'aspirant.  
Article novè  
1. Per avaluar la prova específica d'àrea i l'específica de titulació es constituiran cinc tribunals distints, un per cadascuna de les àrees determinades en l'article 7, i dels quals formaran part els membres del tribunal avaluador de la prova general d'universitat que corresponga als centres adscrits a la respectiva àrea. El president del tribunal d'àrea serà nomenat lliurement pel rector d'entre qualsevol dels membres del tribunal anteriorment esmentat.  
2. Per avaluar la prova específica de titulació es constituiran al si del tribunal d'àrea tantes comissions com titulacions hi haja adscrites a l'àrea en qüestió en la Universitat de València. A aquest efecte, el rector podrà nomenar tants membres de la Comissió de Titulació com es considere convenient, en funció del nombre d'aspirants previst, els quals hauran de reunir els requisits establerts en l'article 6.1.  
Article deu  
Els exàmens corresponents a la prova d'àrea i de titulació es realitzaran conjuntament al lloc, la data i l'hora que determine el tribunal d'àrea corresponent, i serà degudament convocat amb una antelació mínima de set dies naturals. El tribunal n'haurà d'assegurar la màxima difusió i publicitat.  
Article once  
Una vegada realitzades i avaluades les proves, cada tribunal d'àrea elaborarà les actes corresponents, que les haurà de fer individualitzadament per a cada titulació. Un aspirant podrà ser declarat apte únicament si supera les proves específiques d'àrea i de Titulació. Així mateix, el tribunal haurà de facilitar la llista d'aspirants aprovats a la secretaria del centre que haja formalitzat la matrícula, així com al Servei d'Estudiants i Assumptes Generals.  
Article dotze  
En el termini de cinc dies hàbils, comptats a partir de l'endemà de la publicació de les qualificacions, els alumnes podran sol·licitar al rector de la universitat la revisió dels exercicis. A aquest efecte el rector de la Universitat de València nomenarà una comissió encarregada de revisar els exercicis.  
Article tretze  
Els exercicis es podran desenvolupar indistintament en qualsevol de les dues llengües oficials de la Universitat de València.  
Article catorze  
Els aspirants que superen les proves d'accés a la Universitat de València tindran dret a formalitzar la matrícula en la titulació corresponent i en el curs acadèmic immediatament posterior a la data en què s'hagen superat les proves, o en els dos cursos acadèmics següents.  
DISPOSICIó ADDICIONAL  
Primera  
Es delega el vice-rector d'Estudis per al desplegament d'aquesta normativa, així com l'execució dels acords i els nomenaments necessaris per a la seua realització.  
DISPOSICIó FINAL  
Primera  
Aquesta normativa entrarà en vigor el curs acadèmic 1994-1995.